****

***Crna Gora***

***Ministarstvo poljoprivrede i ruralnog razvoja***

**Broj:**

**Podgorica**, 25.03.2014. godine

**Skupština Crne Gore**

**Predmet: Odgovor na poslaničko pitanje gospodina Srđana Milića**

Poslanik Srđan Milić, u pisanoj formi, postavio je pitanje na koje traži odgovor, u pisanoj formi, od strane Ministra poljoprivrede i ruralnog razvoja za sjednicu Skupštine zakazanu za 27.03.2014. godine.

**Poslaničko pitanje**

*Da li smatrate da je visina Agrobudzeta ekvivalentna potrebama razvoja poljoprivrede u Crnoj Gori i da li mjerama agrobudzeta obezbijeđena jednaka podrška kako velikim tako i malim poljoprivrednim proizvođačima*?

Na postavljeno pitanje dajem sljedeći

**O D G O V O R**

Budžet za 2014. godinu usvojio je ovaj uvaženi Dom sa 44 glasa "*za*". Visina Agrobudžeta utvrđena je Budžetom. Kao ministar poljoprivrede, smatram da sredstva koja su izdvojena za resor koji vodim nijesu dovoljna. Kao ekonomista, veoma dobro razumijem ukupnu ekonomsku situaciju u kojoj se nalazi Crna Gora. Sa tog stanovišta Agrobudžet predstavlja odraz naše ekonomske zbilje, a ne želja poljoprivrednih proizvođača ili mojih želja. Kao građanin koji plaća porez, zabrinut sam za ukupnu javnu potrošnju u koju spada i potrošnja ovog uvaženog doma, čiji je budžet za ovu godinu (mislim na budžet Parlamenta), preko četiri puta veći od prihoda po osnovu poreza na imovinu koji treba da plate građani Crne Gore.

Dakle, jasno je da o agrobudžetu možemo govoriti iz različitih uglova. Ali, smatram da treba više da pričamo o načinu na koji se koristi, podsticajnim mjerama i efektima. Jednom riječju o rezultatima! Tvrdim da rezultati u 2013. godini pokazuju značajan pomak u poljoprivredi. Raste poljoprivredna proizvodnja, raste zaposlenost u poljoprivredi, zaustavljeni su pojedini negativnit trendovi (povećao se malo izvoz hrane, smanjio uvoz).

Za Agrobudžet u 2014. godini ukupno je opredjeljeno 20.429.670€, i to 14.029.778€ iz sredstava opštih prihoda budžeta i 6.400.000€ iz sredstava donacija i kredita Svjetske banke namijenjenih za realizaciju projekta institucionalnog razvoja i jačanje poljoprivrede Crne Gore (MIDAS). Sredstva opštih prihoda budžeta obuhvataju dio koji se odnosi na fitosanitarne mjere (188.907€) i mjere zdravstvene zaštite životinja (1.233.000€).

Drugi dio Vašeg pitanja odnosio na to da li je mjerama agrobudzeta obezbijeđena jednaka podrška velikim i malim poljoprivrednim proizvođačima. Želim da istaknem da su nacionalna sredstava opredijeljena **dominantno malim poljoprivrednim proizvođačima**. Mjere su podijeljenje u dva stuba: (i) mjere direktne podrške (subvencije) - ukupno 8 mjera i (ii) mjere ruralnog razvoja namjenjene za podršku investicijama u poljoprivredi - ukupno 16 mjera.

U odnosu na prethodne godine povećali smo minimalne kriterijume za pojedine sektore, i to prije svega u cilju jačanja konkuretnosti poljoprivrednih proizvođača i podizanja standarda. Teško da se bilo ko u ovim poslaničkim klupama može suprostaviti namjeri da pojačamo konkurnentost naše poljoprivrede. A konkurentnost se ne može povećati ukoliko ne pojačavamo kriterijume i ne radimo više. I ne radimo to frontalno, nego nakon paćljivog promišljanja i analiza. Zato smo povećali broj uslovnih grla na farmama sa 3 na 4, dok u sektoru ratarstva nijesmo povećavali kriterijume.

Mjere ruralnog razvoja su posebno značajne za razvoj poljoprivrede i to upravo za razvoj porodičnih gazdinstava. U okviru ovih mjera može se dobiti podrška za zasnivanje voćnih zasada, vinograda, maslinjaka, zasada povrća, ljekovitog bilja i za preradu na porodičnim gazdisntvima i diverzifikaciju aktivnosti u ruralnim područjima. Podrška u iznosu do 50% daje se za investicije do 10.000€, a procedure nijesu komplikovane. Ne traže se biznis planovi. Važno je da su proizvođači registrovani u nekom od registara Ministarstva. Za svaku mjeru, javnim pozivima propisani su detaljni uslovi. Ove godine imamo ukupno 8 javnih poziva u okviru mjera ruralnog razvoja. Na ovaj način povećavamo transparentost dodjele sredstava i našim poljoprivrednim proizvođačima postepeno približavamo procedure koje će važiti za evropska sredstva.

Kad govorimo o velikim poljoprivrednim proizvođačima, podrška se ne daje iz nacionalnog budžeta, već iz kredita Svjetske banke (MIDAS) i pretpristupnih fondova EU (IPARD-like). Minimalni iznos investicije je 10.000€. Traže se biznis-planovi kojima se pokazuje održivost projekta. Ova vrsta podrške je samo međukorak za sprovođenje IPARD mjera koje nas čekaju od 2016.

Pored direktne podrške koje se izdvajaju za subvencije i investicije, jednako važnim za razvoj poljoprivrede smatramo podršku edukaciji poljoprivrednih proizvođača i promociji poljoprivrednih proizvoda. Kako bi naše proizvođače pripremili za ulazak na evrospko tržište, ove godine ćemo uz podršku iz Agrobudzeta i bilateralnu podršku zemalja EU, organizovati nekoliko studijskih putovanja gdje će poljoprivrednici imati priliku da vide sta znače EU standardi.

Smatramo da je ovo veoma važno, jer će ulaskom u EU budžet za poljoprivredu biti nekoliko puta veći nego što je to danas. Ali, ukoliko naši proizvođači na vrijeme ne shvate da moraju da se udružuju u proizvođačke organizacije i kooperative, kao što je to slučaj u Italiji, Njemačkoj, Poljskoj ... i da moraju uvoditi više standarde kvaliteta, raspoloživa sredtsva ostaće neiskorišćena. Svi zaposleni u Ministarstvu poljoprivrede čine što mogu da do toga ne dođe.

Zahvaljujem se na Vašoj podršci i razumijevanju.

 **M I N I S T A R**

 **Prof. dr Petar Ivanović**